"ลาว"นำร่องขายหุ้นกู้ในไทย
ไทยเป็นฐานระดมทุนภูมิภาค ลาวขายหุ้นกู้เงินบาทในไทยครั้งแรก 1,500 ล้านบาท
27 พ.ค. 2556

ไทยเป็นฐานระดมทุนภูมิภาค ลาวขายหุ้นกู้เงินบาทในไทยครั้งแรก 1,500 ล้านบาท 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า กระทรวงการคลัง รัฐบาลสาธารณรัฐประชาธิปไตยประชาชนลาว (สปป.ลาว) ได้ยื่นแบบแสดงรายการข้อมูล (ไฟลิ่ง) เพื่อขออนุญาตในการออกและเสนอขายหุ้นกู้เงินบาทในประเทศไทยในวงเงิน 1,500 ล้านบาท ซึ่งหุ้นกู้ชุดนี้มีอายุ 3 ปี จ่ายอัตราดอกเบี้ย 4.5% ต่อปี
หุ้นกู้ของรัฐบาล สปป.ลาว มีธนาคารทหารไทยเป็นที่ปรึกษาการเงิน และจะเสนอขายให้กับนักลงทุนสถาบันในวันที่ 30 พ.ค.นี้
แหล่งข่าวจากวงการหุ้นกู้ กล่าวว่า หุ้นกู้ของรัฐบาล สปป.ลาว จะไม่มีการจัดอันดับเครดิตโดยได้รับการยกเว้นจาก ก.ล.ต. เนื่องเพราะผู้ออกคือรัฐบาล ซึ่งอัตราดอกเบี้ยที่จ่ายให้กับนักลงทุนในระดับ 4.5% ก็น่าจะเทียบเท่ากับหุ้นกู้ของบริษัทเอกชนที่มีระดับเครดิตตั้งแต่ BBB ถึง BBB+
ทั้งนี้ การเข้ามาระดมทุนของ สปป.ลาว ในประเทศไทยเป็นครั้งแรก ถือว่าเป็นไปตามนโยบายที่จะให้ประเทศไทยเป็นศูนย์กลางทางการเงินในกลุ่มประเทศอินโดจีน ซึ่งการเข้ามาครั้งนี้รัฐบาล สปป.ลาว ก็ต้องการนำเงินไปพัฒนาระบบโครงสร้างพื้นฐานของประเทศ
นอกจากนี้ หากได้รับการตอบรับที่ดีจากนักลงทุนก็เชื่อว่า สปป.ลาว จะเสนอขายหุ้นกู้ล็อตต่อไป เนื่องจากยังมีความต้องการใช้เงินเพื่อพัฒนาประเทศอีกมาก เช่น การนำเงินไปสร้างเขื่อนน้ำเทิน เป็นต้น